गोदो-गोदाय आजै- आजौ समनिफ्रायनो बर’फोरजों लोगोसे ट्राइबेल सुबुंफोरा इन्दि एमफौ फिसिनानै जिउ खुंबोनानै नखर संसार सामलायबोदों । बिदिनो दिनैबो सामलायगिसिनो दं। बिनि अनगायैबो आथिखालाव बर’फोरनि अनगायै गुबुन-गुबुन ट्राइबेल माहारिफोराबो इन्दि एमफौ फिसिनानै जिउ खुंनाय आरो नखर सामलायगासिनो थानाय गोथां सावगारिखौ बेरखांनाय नुनो मोन्दों। मानोना आथिखालाव 1 किल’ग्राम इन्दि एमफौनि बेसेना हाथाय-बाजाराव 280 रांनिफ्राय 300 रांनि गेजेराव आरो इन्दि मुगानि फिथोबनि बेसेना 1 किल’ग्रामाव 600 निफ्राय 800 रांनि गेजेराव आरो इन्दि मुगानि सिफोरा मुलुगनां हाथाय- बाजाराव गोबां रां। अब्ला थारैनो जों बुंनो हायोदि सासे सुबुङा गावनि न’आवनो इन्दि एमफौनि आबाद मावनानै जिउ खुंनो हायो। बिनि अनगायैबो इन्दि एमफौ फिसिनानै आरो इन्दि मुगानि सि दानानै फालांगि खालामोब्ला सासे सुबुङा गोजौ फारसे दावगा लांनो हायो आरो गोबां रां आर्जिनो हायो। मख’नो गोनांदि ट्राइबेल माहारिफोरनि गेजेराव आथिखालाव इन्दि एमफौ फिसिनानै जिउ खुंनाय आरो फालांगि खालामना गोरलैयै रां आर्जिनो हानाय आरो जाफुंसार जानायनि गोरलै राहाखौ थारैनो नुहुरो । बे आयदायावनो रायखांनो हायोदि कक्राझार जिल्लानि सानजा फार्से नायेकगाव ओनसोलनि गं 2 आबुं गामि कुमगुरि आरो पुन्दिबारीआव 100 जौखोन्दो नख’रफोरानो इन्दि एम्फौ फिसियो आरो फालांगि खालामो।